CELEX: 62009TN0500
Language: el
Date: 2009-12-07 00:00:00
Title: Υπόθεση T-500/09: Προσφυγή της 7ης Δεκεμβρίου 2009 — Ιταλία κατά Επιτροπής

13.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/46
            
         Προσφυγή της 7ης Δεκεμβρίου 2009 — Ιταλία κατά Επιτροπής
   (Υπόθεση T-500/09)
   2010/C 37/66
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ιταλική Δημοκρατία (εκπρόσωπος: L. Ventrella, avvocato dello Stato)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση Ε(2009) 7044 της Επιτροπής της 24ης Σεπτεμβρίου 2009, η οποία κοινοποιήθηκε στις 25 Σεπτεμβρίου 2009, περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα «Εγγυήσεων», κατά το μέρος, που προσδιορίζεται διεξοδικότερα στα αιτήματα της προσφυγής, κατά το οποίο με την εν λόγω απόφαση η Επιτροπή προέβη, εις βάρος της Ιταλίας, όσον αφορά τα οικονομικά έτη 2005 και 2006:
               
                           —
                        
                        
                           σε κατ’ αποκοπήν δημοσιονομικές διορθώσεις (5 %) λόγω διαφόρων προβαλλομένων ελλείψεων κατά τους ελέγχους στον τομέα «οπωροκηπευτικά — μεταποίηση εσπεριδοειδών» για συνολικό ποσό 3 539 679,81 ευρώ.
                        
                     
         
      Ισχυρισμοί και κύρια επιχειρήματα
   
   Προς στήριξη της προσφυγής, η Ιταλική Δημοκρατία προβάλλει παράβαση ουσιώδους τύπου (άρθρο 253 ΕΚ) λόγω ελλείψεως αιτιολογίας, καθώς και παραβίαση της αρχής της αναλογικότητας.
   Συναφώς, διευκρινίζεται ότι η Επιτροπή προέβη σε διόρθωση ορισμένων ενισχύσεων για τη μεταποίηση εσπεριδοειδών και ότι, στο πλαίσιο της διορθώσεως αυτής, διαπίστωσε ότι παραλείφθηκε η διενέργεια επαρκών ελέγχων σχετικά με την αντιστοιχία μεταξύ του προϊόντος που παραδόθηκε στους οργανισμούς των παραγωγών και εκείνου που παραδόθηκε στους διενεργούντες τη μεταποίηση, καθώς και σχετικά με την αντιστοιχία μεταξύ του προϊόντος που παραδόθηκε προς μεταποίηση και του τελικού προϊόντος. Σύμφωνα με την Ιταλική Κυβέρνηση, κατά τη διάρκεια της διαδικασίας προέκυψε ότι οι έλεγχοι είχαν διεξαχθεί κατά ικανοποιητικό τρόπο, ιδίως όσον αφορά τόσο τους διοικητικούς/λογιστικούς ελέγχους όσο και τους επιτόπιους ελέγχους, τούτο δε τόσο σε σχέση με τους ελέγχους που αφορούσαν τον οργανισμό των παραγωγών όσο και σε σχέση με τους ελέγχους που αφορούσαν τους διενεργούντες τη μεταποίηση, και ότι η σχετική με τον έλεγχο δραστηριότητα ασκήθηκε κατά τρόπο αιφνίδιο (χωρίς καμία προειδοποίηση προς τις βιομηχανικές μονάδες όσον αφορά την ημερομηνία του ελέγχου) και σε ποσοστό το οποίο ήταν, πάντως, υψηλότερο από το ελάχιστο ποσοστό που προβλέπεται από τον κανονισμό. Επομένως, το ουσιώδες σημείο επί του οποίου η Επιτροπή θα έπρεπε να στηρίξει την αιτιολογία της αποφάσεώς της ήταν η ύπαρξη «σημαντικού κινδύνου» προκλήσεως οικονομικής ζημίας για το Ταμείο, κινδύνου τέτοιας φύσεως ώστε να δικαιολογείται μια κατ’ αποκοπήν διόρθωση της τάξεως του 5 %, η οποία, εντούτοις, δίδει την εντύπωση ότι είναι δυσανάλογη.